b'\n_START_ARTICLE_\nTv-reklame\n_START_SECTION_\nVirkemidler i tv-reklamefilm\n_START_PARAGRAPH_\nReklamefilm er som regel meget korte, da de ofte r\xc3\xa6kker fra 20-60 sekunder. Under disse f\xc3\xa5 sekunder skal reklamefolkene fort\xc3\xa6lle en forst\xc3\xa5elig besked samt fastholde publikums opm\xc3\xa6rksomhed. Det bliver blandt andet gjort ved hj\xc3\xa6lp af virkemidler s\xc3\xa5som seksuelle undertoner, humor og velkendt popmusik. Desuden bliver der ogs\xc3\xa5 til tider anvendt kendte personer i reklamer (vertikale opinionsledere).\n_START_SECTION_\nSeksuelle undertoner i tv-reklamefilm\n_START_PARAGRAPH_\nReklamefilmen "Mig og min Magnum", som var en reklamefilm fra midten af 1990\'erne, for ispinden Magnum, er et eksempel p\xc3\xa5 en af de mange reklamefilm, der indeholder seksuelle undertoner til trods for at produktet i sig selv ikke som s\xc3\xa5dan er sexet.\n_START_SECTION_\nHumor i tv-reklamefilm\n_START_PARAGRAPH_\nHumor ses ofte i reklamefilm, der fors\xc3\xb8ger at fort\xc3\xa6lle en lille historie. Eksempler herp\xc3\xa5 er bl.a. reklamefilm for Fakta, KiMs, OK Benzin og Oddset. _NEWLINE_Se eksempler p\xc3\xa5 Oddsets humoristiske og samtidig ogs\xc3\xa5 kontroversielle tv-reklamer.\n_START_SECTION_\nMusik i tv-reklamefilm\n_START_PARAGRAPH_\n"The Final Countdown" af Europe er et eksempel p\xc3\xa5 en 80\'er sang, der n\xc3\xa6rmest blev f\xc3\xb8dt p\xc3\xa5 ny, da den i starten af 2000-tallet var tema-melodi for de popul\xc3\xa6re Sonofon-reklamefilm med Polle fra Snave.\n_START_SECTION_\nKendte personer i tv-reklamer\n_START_PARAGRAPH_\nIgennem mange \xc3\xa5r er der blevet anvendt kendte personer i tv-reklamer, ogs\xc3\xa5 kaldet "vertikal opposition." Bl.a. Finn N\xc3\xb8rbygaard og Jacob Haugaard for deres mange humoristiske Tuborg Squash reklamer. Ligeledes Niels Olsen og Kirsten Lehfeldt for deres roller som Minna & Gunnar i de popul\xc3\xa6re reklamefilm med sloganet: "fisk ikk\' er s\xc3\xa5 ringe endda"._NEWLINE_Kirsten Lehfeldt medvirkede ydermere i reklamer for Gr\xc3\xb8n Tuborg, hvor udtryk som "capisce!!" og "det\' en ommer!" blev n\xc3\xa6rmest folkeeje._NEWLINE_S\xc3\xb8ren Pilmark og figuren "Harry" har gennem en \xc3\xa5rr\xc3\xa6kke (1999- ) s\xc3\xb8gt at promovere DSB. Der er hidtil produceret over 60 reklamefilm med Harry og Bahnsen, og konceptet har vundet et utal af reklamepriser._NEWLINE_Esben Pretzmann og Rune Tolsgaard medvirkede i 2009 som havenisser i nogle humoristiske reklamer for Viasat. Reklamerne blev bl.a. kendt for frasen "det sker s\xc3\xa5 bar\' \xc3\xa6 det der". Reklamen var nomineret til en Zulu Award 2010 for \xc3\x85rets danske reklame performance._NEWLINE_Visse offentlig kendte personer er blevet kritiseret for at optr\xc3\xa6de i tv-reklamer. Det var eksempelvis tilf\xc3\xa6ldet med den tidligere studiev\xc3\xa6rt for TV-Avisen Torsten Jansen, som i 2007 medvirkede i en tv-reklame for Realkredit Danmark. Dette skete dog i en melleml\xc3\xa6gsperiode, hvor Torsten Jansen ikke l\xc3\xa6ngere var ansat p\xc3\xa5 DR eller tiltr\xc3\xa5dt i sit nye job p\xc3\xa5 Danmarks ambassade i Washington.'